વાજપેયીથી ઊલટું અડવાણીનો અરણ્યવાસ તેમની હયાતીમાં પૂરો થાય એમ લાગતું નથી, કારણ કે ઉંમર તેમની વિરુદ્ધ છે. અટલ બિહારી વાજપેયીને હડસેલવામાં આવ્યા ત્યારે તેમની ઉંમર ૬૧ વર્ષની હતી એટલે ૭૧ વર્ષની ઉંમરે તેમની પુન: સ્થાપના થઈ શકી હતી. લાલકૃષ્ણ અડવાણીની કમનસીબી એ છે કે તેમનો અરણ્યવાસ ૮૬ વર્ષની પાકટ વયે થઈ રહ્યો છે. ધારો કે નરેન્દ્ર મોદીના વધારે પડતા આત્મવિશ્વાસને કારણે તેમનો ખેલ ઊંધો પડે અને પક્ષને ફરી એક વાર ઠાવકા પીઢ નેતાની જરૂર પડે તો પણ એ જગ્યા અડવાણી નહીં લઈ શકે, કારણ કે ત્યારે તેમની ઉંમર ૮૭ કે ૮૮ની હશે. સંભવત: એનો લાભ સુષમા સ્વરાજને મળશે.